Väliskomisjon arutas olukorda Gruusias - Riigikogu
Väliskomisjon arutas olukorda Gruusias	Jaga
Prindi Väliskomisjon arutas olukorda Gruusias 12.11.2007 / Pressiteated Riigikogu väliskomisjon analüüsis tänasel istungil koos välisministeeriumi 1. poliitikaosakonna peadirektori Margus Kolga ja 3. poliitikaosakonna 1. büroo lauaülema Toomas Tirsiga olukorda Gruusias ja riigis toimuvaid võimalikke edasisi arenguid.
Väliskomisjon pidas oluliseks, et eriolukord Gruusias lõpetataks esimesel võimalusel ja et riigis taastataks normaalne elukorraldus. Samuti on käesoleval ajahetkel oluline tagada koalitsiooni ja opositsiooni konstruktiivne dialoog.
Väliskomisjoni liikmed tervitasid 5. jaanuaril 2008 toimuvate presidendivalimiste läbiviimist rõhutades, et valimised tuleb läbi viia õigusriigile kohaselt demokraatlikult ja läbipaistvalt, kutsudes valimisi vaatlema rahvusvaheliste organisatsioonide esindajaid.
Väliskomisjoni esimees Sven Mikser toonitas, et Eesti jätkab Gruusia toetamist alustatud demokraatlike reformide elluviimisel. Gruusia jääb ka edaspidi Eesti jaoks oluliseks välispoliitiliseks partneriks ja arengukoostöö sihtriigiks.